題羅觀光所藏李仲賓墨竹
作者：方回
朝代：宋

paragraphs: 以筆寫竹如寫字，何獨鍾王擅能事。
同是蒙恬一管筆，老手變化自然異。
胸中渭川有千畝，咄嗟辦此籜龍易。
竹葉竹枝竹本根，方寸中藏竹天地。
幼年癖好此亦頗，萬卷書右竹圖左。
妄希眉山蘇謫仙，擬學湖州文與可。
眉山一枝或兩枝，湖州千朵復萬朵。
李侯有之以似之，袖手獨觀誰識我。